Toshkentda fohishalik bilan shug'ullangan 14 ayolning 6 nafari qamaldi

Toshkent shahrida fohishalik bilan shug'ullangan 14 nafar ayol qo'lga olindi. Bu haqda shahar Ichki ishlar bosh boshqarmasi axborot xizmati xabar qildi.
Ta'kidlanishicha, ular Telegram messenjeri orqali alohida haq evaziga intim xizmatlarini taklif qilayotgani aniqlanib, ichki ishlar organlari xodimlari tomonidan ushlangan.
Mirobod tumani hokimiyati binosida Ma'muriy javobgarlik to'g'risidagi kodeksning 190-moddasi (Fohishalik bilan shug'ullanish)ga asosan, Toshkent shahar hududida axloq-odob doirasida huquqbuzarlik sodir etgan xotin-qizlarni ma'muriy javobgarlikka tortilishi masalasini ko'rib chiqish yuzasidan sayyor sud bo'lib o'tdi.
Mazkur sudda huquqbuzarlik sodir etgan 6 ayolga nisbatan ma'muriy qamoq jazosi, 8 nafariga esa jarima jazolari tayinlangan. Bu boradagi ishlar davom ettirilmoqda.
Avvalroq Toshkent viloyatida 2021 yilning 10 oyi davomida fohishalik qilish bilan bog'liq 50 dan ortiq holat aniqlangani xabar qilingandi. Shuningdek, Sirdaryoda 20 yoshli qizni fohishalik uchun Turkiyaga yubormoqchi bo'lgan ayol ushlangan.